Plet het 'n troefkaart vir die somer | Netwerk24
Deur Jackie Kruger 27 Oktober 2017 06:11
Die gewilde blouvlagstrand by Lookout in Plettenbergbaai. Foto: Plettenbergbaai Toerisme
Plettenbergbaai het vanjaar 'n troefkaart vir die somervakansie.
Dié gewilde vakansiedorp pronk met nie minder nie as ses blouvlagstrande vir die 2017-'18-seisoen. Twee bote van dieselfde toerismeonderneming het ook die gesogte status van watergebaseerde ontspanningsaktiwiteite ontvang.
Die prestasie kom nadat die dorp in Junie vanjaar onder 'n verwoestende brand deurgeloop het waarin onder meer talle huise beskadig is.
Patty Butterworth, 'n woordvoerder van Plettenbergbaai Toerisme, sê die kusdorp beskik oor gehaltegeriewe en die blouvlagstatus vir ses strande bevestig dit. Die dorp is ook reeds volbespreek vir die komende vakansieseisoen. Die dorp se strande is 'n voorkeurbestemming en is gewoonlik stampvol.
"Al die blouvlagstrande is baie uiteenlopend," sê Butterworth. "Dit bied iets vir almal."
Die strande is Robberg 5 (negende jaar dat dit dié status ontvang), Keurboomstrand (sewende jaar), Nature's Valley (sesde jaar), Lookout (vierde jaar), die Dunes (tweede jaar) en die jongste toevoeging, die Singing Kettle, ook in die Keurboomsgebied.
Twee bote van die toerismeonderneming Offshore Adventures, naamlik die Robberg Express en die Oceanic Express, het ook dié status ontvang. Die onderneming bied onder meer mariene safari's aan.
Volgens Butterworth speel strande en watergebaseerde ontspanningsbedrywighede 'n groot rol in Plettenbergbaai se toerisme.
Sy sê die Robberg-natuurreservaat is ook een van die dorp se groot attraksies. "Die reservaat is een van ons toerisme-ikone," sê sy. "Dit is baie gewild onder toeriste."